黄庭坚
谢张泰伯惠黄雀鮓
去家十二年，黄雀悭下筯。
笑开张侯盘，汤饼始有助。
蜀王煎藙法，醢以羊彘兔。
麦饼薄于纸，含浆和咸酢。
秋霜落场谷，一一挟茧絮。
飞飞蒿艾间，入网辄万数。
烹煎宜老稚，罂缶烦爱护。
南包解京师，至尊所珍御。
玉盘登百十，睥睨轻桂蠹。
五侯哕豢豹，见谓美无度。
濒河饭食浆，瓜葅已佳茹。
谁言风沙中，乡味入供具。
坐令亲馔甘，更使客得与。
蒲阴虽穷僻，勉作三年住。
愿公且安乐，分寄尚能屡。